Ահա այս հոգիով եւ առաքելութեամբ է որ 1970 թուականներէն ասդին Հայաստանեայց Առաքելական Եկեղեցւոյ Կաթողիկոսները կատարեցին Հովուապետական նշանակալից եւ անկիւնադարձային այցելութիւններ զանազան Եկեղեցիներու հետ եւ յատկապէս Կաթողիկէ Եկեղեցւոյ քահանայապետներուն հետ, Հռոմի մէջ: Արդարեւ յետ Վատիկան Բ. Տիեզերական Ժողովին, ուր Սուրբ Հոգիի առատազեղ շնորհքներու հոսանքով նոր բացուածք առաջարկուեցաւ` երթալու դէպի այսօրուան մարդը, ընդգրկելու համար զինք Եկեղեցւոյ խորհուրդէն ներս եւ մօտենալու քոյր Եկեղեցիներուն, սիրոյ համամիութենական նոր տեսլականներով: